Drie vas vir stadiongeweld | Maroela Media
Drie vas vir stadiongeweld
Die polisie in KwaZulu-Natal het drie verdagtes in hegtenis geneem nadat 'n sokkerwedstryd op 21 April in die Moses Mabhida-stadion in Durban in chaos ontaard het.
Brig. Jay Naicker, woordvoerder van die polisie, het Dinsdag gesê die drie verdagtes, 'n 35-jarige vragmotorbestuurder, 'n 29-jarige bestuurder van 'n taxistaanplek en 'n 35-jarige taxi-eienaar sal na verwagting Woensdag in die Durban-landdroshof verskyn op aanklagte wat verband hou met openbare geweld.
Die verdagtes is deur die provinsiale taakspan in hegtenis geneem.
Naicker het weer eens 'n beroep gedoen op diegene wat tydens die voorval beseer is om die polisie in kennis te stel. "Baie van die mense wat beseer is, het net die stadion verlaat nadat hulle mediese behandeling gekry het en nie hul kontakbesonderhede aan die polisie verskaf nie," het Naicker gesê.
Die polisie meen ooggetuies sal hulle kan help om die skuldiges vas te trek wat deelgeneem het aan die geweld en verwoesting van eiendom op dié betrokke dag.
Maroela Media het vroeër berig die geweld het ontstaan die oomblik toe die eindfluitjie blaas ná 'n Nedbank Cup-halfeindstryd tussen Kaiser Chiefs en Free State Stars. Die Chiefs het die wedstryd met 2-0 verloor.
Honderde ondersteuners het op die veld gestorm en spelers en veiligheidswagte moes vir hul veiligheid vlug. Terwyl die wedstrydkameras steeds die gebeure vasgevang het, het toeskouers begin om stadionstoele aan die brand te steek, skareversperrings en toegangshekke te beskadig, kameratoerusting te vernietig en 'n veiligheidswag aan te rand. Altesaam 18 mense is in die voorval beseer.
Enigiemand wat 'n ooggetuie van die geweld was of die polisie andersins kan bystaan in hul ondersoek na die voorval, word versoek om kapt. Reddy by 082 458 5630 of ao. Mlungwana by 082 662 7764 te bel. Alle inligting sal as vertroulik hanteer word.
Twee brand met gewere op polisiemanne los
Vonke spat by debat oor grondhervorming sonder vergoeding
gaan hulle medaljes en rdp huise kry? want hulle gaan nie vervolg word nie. poor misunderstood victims of a a awat?